
A morális sérülés vizsgálata egészségügyi dolgozók körében

Kutatásom témája a morális sérülés és annak kapcsolata az interperszonális bűntudattal, az empátiával és a kiégéssel. A kutatásom témáját témavezetőimmel közösen találtuk ki és állítottuk össze hozzá a tesztbattériát. A kutatást a Pszichológiai Intézeti Kutatásetikai Bizottsága jóváhagyta.
Dolgozatom fő célkitűzése a morális sérülés interperszonális bűntudattal, empátiával és a kiégéssel való kapcsolatának részletes vizsgálata. Hipotézisem, hogy a bűntudat és az affektív empátia hozzájárul a morális sérülés kialakulásához, ami pedig a kiégés kialakulását eredményezi.
A mintában 62 fő szerepel, a kitöltők nagy része nő (84 %), illetve szakdolgozó (85 %). Az elemzéseket strukturális egyenlet modellezéssel végeztem el.
A hipotézisemet az illeszkedési és hiba mutatók nem megfelelő értéke miatt el kellett vetnem, majd a két változót külön modellben teszteltem. A morális sérülés modell esetében szignifikáns kapcsolatot mutat a túlélő bűntudat (ß=-0,612, p=0,045), az öngyűlölő bűntudat (ß=1,263 p=<,001), illetve az érzelmi distressz (ß=0,896, p=0,023). A kiégés modell esetében pedig az öngyűlölő bűntudat (ß=-0,260, p=0,036) és az érzelmi distressz (ß=-0,391, p=0,035) mutat szignifikáns kapcsolatot a kiégéssel. A morális sérülés modelljének magyarázó ereje 38,9 %-os, a kiégéshez tartozó modellé 37,8 %-os.
Az öngyűlölő bűntudattal rendelkező személyek az általánosan kialakított negatív attribúcióik következtében élhetnek meg magasabb morális sérülést. A mások szenvedésének való kitettség a morális sérülés mértékét is növeli. Az érzelmi distressz csökkentésének egyik módja lehet a kognitív empátia alkalmazása. Az eredmények között több olyan kapcsolat is szerepel, mint a túlélő bűntudat és a morális sérülés negatív kapcsolata, a kiégés érzelmi distresszel és öngyűlölő bűntudattal való negatív kapcsolata, illetve a kiégés morális sérüléssel való negatív kapcsolata, amely a szakirodalom alapján előre nem várt eredmény, így a további vizsgálatok szükségességét jelzi.
Az elemszám és a nem validált mérőeszközök miatt biztos következtetést nem tudunk levonni, a kapott eredmények egyfajta iránymutatást adhatnak további kutatásokhoz.



